এই সাধারণ বিষয়টা আমাদের সবার খুব ভালোভাবে জানা থাকা দরকার। কারণ, ১৯৭১ সালের বিভিন্ন আন্তর্জাতিক অপরাধের সাথে সংশ্লিষ্ট আসামী পক্ষের মানুষজন দেশে এবং বিদেশে ঠিক এই বিষয়টি নিয়েই বিভ্রান্তি ছড়ানোর চেষ্টা করে আসছে শুরু থেকেই। তাই মুক্তিযোদ্ধাদের দায়মুক্তির এই আইনকে পরবর্তীকালের অন্যান্য দায়মুক্তি আইনের (যেমন: ১৯৭৫ সালের ইনডেমনিটি আইন, ২০০২ সালে অপারেশন ক্লিন হার্টের পরিপ্রেক্ষিতে দেয়া দায়মুক্তি) সাথে আমরা যেন মিলিয়ে না ফেলি। কারণ, ১৯৭৫ কিংবা ২০০২ সালে যে ধরণের ইনডেমনিটি আইনের মাধ্যমে দেয়া হয়েছিল তা হল, প্রথমটির ক্ষেত্রে – আত্মস্বীকৃত কিছু অপরাধীর গুরুতর অপরাধকে দায়মুক্তি দিতে, পরেরটির ক্ষেত্রে নিরাপত্তা বাহিনীর সদস্যদের হাতে অর্ধশতাধিক বিচার বহির্ভূত হত্যাকান্ডকে আইনের হাত থেকে সুরক্ষা দিতে। ১৯৭৩ সালের ইনডেমনিটি আইনটি তাই নৈতিকতা এবং পলিসি দুই অর্থেই অন্য ইনডেমনিটি আইনগুলোর থেকে আলাদা। আরেকটু খুলে বলি কিভাবে সেটা আলাদা।